Her til formiddag har flere borgere i den samme del af Jylland oplevet mystiske rystelser.

- Vi får rigtig mange henvendelser, og vores seismologer er i fuld gang med at kigge på målingerne for at se, hvad det er, siger pressemedarbejder hos Geus Mette Buck Jensen til DR Nyheder.

Hun kan derfor ikke svare på, hvad rystelserne har været, om det for eksempel har været et jordskælv. Men hun regner med, at seismologerne 'meget snart' har et svar.

Karin Baarstrøm bor i Lemvig midtby og mærkede tydeligt rystelserne, fortæller hun til DR Nyheder.

- Jeg hørte først en rumlen, som torden eller et lavt fly. Lige oveni mærkede jeg rystelsen i mit hus. Det føltes som om, det var gulvet, der rystede. Meget underligt og skræmmende, skriver hun i en mail til DR Nyheder.

- Jeg hørte en dump lyd og derefter en svag sitren i hele huset, samtidig med at porcelænet raslede svagt i skabet. Det varede 10-12 sekunder, skriver en borger fra Nykøbing Mors ved navn Bengtson til DR Nyheder.

Ifølge TV Midtvest har beboere i Holstebro, Herning, Lemvig, Ulfborg, Bækmarksbro og Thyholm henvendt sig med beretninger.

TIP OS Mærkede du rystelserne? Skriv til journalist Maja Maach på mlrk@dr.dk

Politistationen rystede

Også Midt- og Vestjyllands Politi har fået mange henvendelser fra undrende borgere, skriver TV Midtvest.

- Folk har kontaktet os fra de fleste steder, helt fra Mors til området omkring Struer. Det bekræfter, at det her ikke bare er noget lokalt, siger vagtchefen til det lokale medie.

Politiet mærkede faktisk selv, at deres bygning rystede kortvarigt, siger vagtchefen.

På lokalmediet Struer Nyheders Facebook-side skriver flere borgere, hvordan de mærkede rystelserne.

- På Fuglgårdsvej, hvor vi bor, kunne både min datter og jeg mærke husets "rystelser",og vi sad på hver vores etage og spurgte hinanden om det??? Lidt uhyggeligt og uvirkeligt, skriver Brian Kjøller Hansen.

- Det rystede pænt i hele huset her i Resenstad, skriver Sune Skytte Nielsen.

- Også I Hjerm by oplevede jeg tydelige rystelser, der varede i ca. 5-10 sekunder. Tingene i stuen begyndte at ryste, også krukker på terrassen, skriver Kathrine Elmholdt.